
ועדת הכספים 
 30/11/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 908 >
 מישיבת ועדת הכספים 
 יום רביעי, ד' בכסלו התשע"ב (30 בנובמבר 2011), שעה 15:35
<סדר היום:>
<הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010) (תיקון מס' 5), התשע"א-2011>
נכחו:

<חברי הוועדה:> 
משה גפני – היו"ר

רוחמה אברהם-בלילא

זבולון אורלב

ציון פיניאן

<מוזמנים:> 
	פרידה ישראלי
	–
	הממונה על הכנסות המדינה, משרד האוצר

	ערן יעקב
	–
	סמנכ"ל בכיר, תכנון וכלכלה, רשות המסים, משרד האוצר

	אייל אפשטיין
	–
	סגן הממונה על התקציבים, משרד האוצר

	ליאת גרבר
	–
	מנהלת מחלקה בכירה, שוק ההון, רשות המסים, משרד האוצר

	טליה דולן
	–
	עו"ד, משרד האוצר

	מרדכי כידור
	–
	מנכ"ל התאחדות הקבלנים והבונים בישראל, התאחדות הקבלנים והבונים


<ייעוץ משפטי: >
שגית אפיק 
<מנהלת הוועדה:>
טמיר כהן 
<קצרנית פרלמנטרית:>
חבר המתרגמים – אהובה שרון
<הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010) (תיקון מס' 5), התשע"א-2011>
<היו"ר משה גפני:>
אני מחדש את ישיבת ועדת הכספים. עשינו הפסקה כדי לנסות להגיע להסכמות. על עיקרי הדברים הסכמנו, אבל על הדברים שלא היו הסכמות לגביהם, אני מבקש משגית, היועצת המשפטית, להתייחס.

שגית אפיק:

לגבי מקדמות מס שבח. קודם הוצע להפחית אותן. ההצעה היא להפוך את המקדמות שקיימות כרגע במס שבח להוראת שעה לשנתיים מיום 31 במרץ 2011, שזה יוצא פחות או יותר שנה, ולהשאיר אותן בשיעורים הקבועים היום – 7.5 אחוזים ו-15 אחוזים, בהתאם למועד רכישת הנכס. ב-31 במרץ 2013 תהיה אפשרות להאריך את מועד המקדמות בצו של שר האוצר, באישור ועדת הכספים. ככל שלא יהיה צו כזה, המקדמות יתבטלו. 

<טליה דולן:>
אולי להאריך וגם לשנות את שיעורי המקדמות.

שגית אפיק:

תמיד את יכולה לשנות. אין לך בעיה.


לגבי העלאת תקרת הסכום הפטור למישהו שמושך כספים לאחר גיל פרישה, התקרה תהיה 13 אלף שקלים ליחיד.

<טליה דולן:>
אם בכל זאת נרצה להעלות או להוריד את שיעורי המקדמות, אם סעיף ההסמכה יגיד שאנחנו יכולים רק להאריך, אני חוששת שנוכל להאריך רק בשיעורים הקיימים. אולי נגיד שאפשר יהיה להאריך ולשנות את שיעורי המקדמות.
שגית אפיק:

לא בצו.

<פרידה ישראלי:>
זה צריך את אישור ועדת הכספים.

<טליה דולן:>
רק להאריך. בסדר.

שגית אפיק:

העלאת תקרת סכום הפטור ל-13 אלף שקלים למי שהוא בגיל פרישה והוא יחיד, ו-16 אלף שקלים לזוג שהגיעו לגיל פרישה. 

<היו"ר משה גפני:>
עד היום הסכומים היו 9,000 ו-13 אלף וזה עולה ל-13 ו-16 אלף שקלים.

שגית אפיק:

זה מופיע לכם בנוסח בעמוד 7. נחליף את הסכומים שם.


לגבי מס יסף. עלתה השאלה איך מסתדרים לגבי השבח. ההחלטה היא שתהיה פריסה לארבע שנים לגבי דירת מגורים נוספת אחת.

<ציון פיניאן:>
אחת פלוס אחת.

שגית אפיק:

כן, כי אחת ממילא פטורה. דירת מגורים נוספת אחת. התחילה של זה תהיה ב-2013 משום שכרגע יש את החוק שאפשר פטור גם על דירה נוספת.
<היו"ר משה גפני:>
לגבי העניין הזה אנחנו מגישים הסתייגות של דירת המגורים. אם יתברר שהמערכת לא ערוכה להכניס דירת מגורים נוספת, ההסתייגות תהיה על כל דירות המגורים. 

<רוחמה אברהם-בלילא:>
אתה מתכוון להניח את זה היום. זאת אומרת שזה אמור להגיע ביום שני.

<היו"ר משה גפני:>
כן. תהיה הסתייגות וההסתייגות הזאת תוסר אם הם בנויים לזה. אם הם לא בנויים לזה, זה לא ילך על קניון עזריאלי, זה לא ילך על השקעות נדל"ן. זה בהסכמה אתם. כל אלה הן הסכמות.

שגית אפיק:

אם יתברר שזה לא ישים, שאי אפשר לתפעל את זה, דירת מגורים אחת נוספת, זה יחול על דירות מגורים בכלל. ההטבה תישאר בעינה.

<היו"ר משה גפני:>
למען ההגינות, המערכת צריכה להיות בנויה לדירת מגורים נוספת. זה מה שנראה בהגיון כי מוסיפים שורה בעניין. בן אדם מגיש את התצהיר והוא אומר שיש לו עוד דירת מגורים אחת. הם צריכים להיות ערוכים לזה ויתכן שהם ערוכים לזה. באחת השיחות עלה שאולי לא ערוכים לזה, סוכם שנגיש הסתייגות ובהסתייגות הזאת, אם עד המליאה יתברר שהם באמת לא יכולים להיערך, זה יחול על כל דירות המגורים. זה בוודאי לא יחול על השקעות נדל"ן שהן לא דירות מגורים, על קניון עזריאלי או על קניון אחר או על השקעות נדל"ן אחרות. על זה אנחנו לא מדברים.

שגית אפיק:

לעניין הלוואות לדיור. למעשה הוחלט שתישאר ההפחתה לזכאים כפי שהיא מופיעה בנוסח שהוקרא אתמול, כלומר, הפחתה לכלל הזכאים לשיעור של שלושה אחוזים הלוואת משרד הבינוי והשיכון, הלוואה לזכאים. זה יהיה בהוראת שעה לשנה עם אופציה להאריך אותה לשנה נוספת בצו של שר האוצר, באישור ועדת הכספים. 
<ציון פיניאן:>
זאת הייתה ההצעה המקורית.

<היו"ר משה גפני:>
כן, אבל הם מתנגדים לזה. עדיין מתנגדים.

<זבולון אורלב:>
הבנתי שאתם מציגים עכשיו את ההסכמות.

<היו"ר משה גפני:>
עד עכשיו הכול היה הסכמות אבל עכשיו פתאום מתברר שעל זה אין הסכמה. הצענו פשרה, שתהיה הוראת שעה לשנה כדי לבדוק את זה ולראות אם זה באמת מועיל. אני חושב שזה מועיל. אם יתברר שלא, לא נאריך את זה. אם יתברר שכן, אפשר להאריך את זה. עכשיו הם באו ואמרו שהם לא מסכימים.

<רוחמה אברהם-בלילא:>
מה הטענה? למה לא?

<היו"ר משה גפני:>
מישהו רוצה לומר שהוא מתנגד או שאין צורך?

<פרידה ישראלי:>
זה נושא של אגף תקציבים.

<היו"ר משה גפני:>
איפה אייל?

<ערן יעקב:>
אני מתנגד בשמו. 

<מרדכי כידור:>
אדוני היושב ראש, אפשר להתייחס?

<היו"ר משה גפני:>
כן, בבקשה.

<מרדכי כידור:>
לא הייתי בדיון בבוקר.

<היו"ר משה גפני:>
אתה רוצה להתייחס גם אחרי התיקונים?

<מרדכי כידור:>
כן. תודה. מוטי כידור, מנכ"ל התאחדות הקבלנים. לא הייתי בדיון שהתקיים הבוקר אבל עקבתי, קיבלתי עדכונים ושמעתי את התייחסויות חברי הכנסת. גם עכשיו אני מבין באופן חלקי את התיקונים וההסכמות שיש ומבין שיש עדיין דברים שלא סוכמו סופית ועוד צריכים להיבדק.

<היו"ר משה גפני:>
לא. רגע. 

<מרדכי כידור:>
אתה אמרת.

<היו"ר משה גפני:>
לא. יש מה שסוכם ויש מה שיש בו מחלוקת. שגית אמרה את זה ואני אחזור על זה כדי שיהיה ברור. 

לגבי הנושא של מס שבח, מס יסף, אם למישהו יש שתי דירות מגורים, הוא יהיה פטור ממס יסף גם אחרי 2013. תהיה פריסה.

<מרדכי כידור:>
פריסה לארבע שנים.

<פרידה ישראלי:>
לגבי מס יסף בלבד.

<היו"ר משה גפני:>
כן. התוספת הייתה שאם המערכת לא ערוכה למישהו שיש לו שתי דירות, זה יחול על כל דירות המגורים גם אם יש לך עשר דירות מגורים.

<רוחמה אברהם-בלילא:>
זאת הולכת להיות שנת העשירים למי שיש כמה דירות.

<היו"ר משה גפני:>
להערכתי הם יתגברו על זה. הרציונאל בעניין הזה היה שמס יסף נועד לעשירים. אנחנו טוענים שאדם שיש לו דירת מגורים נוספת, הוא לא איש עשיר אלא הוא מעמד ביניים. אלה מעשים שבכל יום. כל אחד מאתנו מכיר שהורים שגרים בדירת מגורים שלהם, יש להם דירה נוספת שהם חסכו במשך כל חייהם כדי לסייע לבן או לבת בשעת הנישואים שלהם. לכן אנחנו סבורים שמס היסף הזה לא צריך לחול עליהם. האוצר הסכים אלא שהתברר מתוך הדברים שככל הנראה הם לא ערוכים לנושא של דירת מגורים נוספת ואז הסיכום הוא שאם הם לא יהיו ערוכים עד שזה מגיע למליאה, תחול הפריסה, בעצם ביטול מס היסף אם למישהו יש הרבה דירות מגורים. זה תלוי בהם. מבחינתנו דירת מגורים נוספת, תחול עליה פריסה של מס יסף. על כך אין מחלוקת.

התברר שיש מחלוקת לגבי הנושא שאנחנו מעלים ואנחנו רוצים פתרון. איזושהי נגיעה בעניין של הדיור. אנחנו מציעים הפחתה של אחוז אחד בריבית למי שזכאי משרד השיכון בקבלת משכנתא בסיוע של המדינה. הם מתנגדים לזה. אנחנו מביאים את זה לאישור הוועדה, אנחנו נביא את זה לאישור המליאה ותכף נשמע מה הם הולכים לעשות.

<מרדכי כידור:>
מה סוכם בעניין העלאת מס שבח מ-20 ל-25 אחוזים?

<היו"ר משה גפני:>
שזה עולה.

<מרדכי כידור:>
אם אפשר לומר מילה על הדבר הזה.

<היו"ר משה גפני:>
בבקשה. אתה יודע שחלים הפטורים כולם. אם אתה מדבר מבחינת התאחדות הקבלנים, הדירה שאתה בונה, שהיא דירה ראשונה, עליה יש פטור, גם על ה-20 וגם על ה-25 אחוזים.

<מרדכי כידור:>
אני לא מדבר על הדירה הראשונה. אני מבין את הנושא של הפטור. אני מדבר על חוסר ההגיון שאני מוצא בהחלטות שהתקבלו והאוצר הוביל אותן בתחילת השנה בנושא עידוד מכירת דירות. אם אני לא טועה, זה עבר במרץ או באפריל.

<היו"ר משה גפני:>
אבל זה נשאר. במקרה הזה לא יחולו גם 25 אחוזים. זה לא חל עכשיו.

<פרידה ישראלי:>
זה יכול לחול כי הוראת השעה מוגבלת. אדם לא יכול למכור חמש דירות במיליוני שקלים. יש גם גבולות לפטור הנוסף שניתן לעידוד מכירת דירות. 
<מרדכי כידור:>
אז גם לא יהיה פטור וגם תעלו ב-25 אחוזים.

<פרידה ישראלי:>
אבל רק את החלק שנצבר מה-1 בינואר 2012. החלק היחסי.

<מרדכי כידור:>
על זה  אני מעיר ואומר שזאת הקשחת השוק.

<היו"ר משה גפני:>
אנשים לא ישקיעו ברכישת דירה נוספת.

<מרדכי כידור:>
מצד אחד, ואם יש להם, הם לא ימכרו.  

<היו"ר משה גפני:>
הטענה של האוצר, שיש בה הגיון, היא שהם נותנים פרק זמן של שנה וחצי כדי שאנשים ימכרו את הדירות כדי שהשוק יוצף בדירות נוספות ושידעו שיש דד-ליין לעניין כי אחרת הם לא ימכרו. עכשיו מעלים את זה מ-20 ל-25 אחוזים ובמהות זה לא משנה. אם יתברר נניח בעוד שנה שזה לא עבד וזה לא מועיל, נצטרך לדון מחדש האם אנחנו ממשיכים בחקיקה הזאת, כן או לא, אבל זה לא הדיון.

<רוחמה אברהם-בלילא:>
אם הכוונה של הממשלה לבנות יותר דירות, זה יקרה בעוד שנתיים מהיום.

<ערן יעקב:>
זה לא נוגד. 

<רוחמה אברהם-בלילא:>
אבל הקבלן מוכר. 

<ערן יעקב:>
אז אין שום בעיה. אם הוא בונה עוד דירות ומוכר, אין בעיה. 

<מרדכי כידור:>
ההשפעה היא פחות על הקבלנים. ההשפעה היא על השוק. להערכתי אנחנו במצב של תאונת שרשרת.

<היו"ר משה גפני:>
אני לא רוצה לחלוק עליך. אני גם דיברתי עם שר האוצר.

<רוחמה אברהם-בלילא:>
לא יעשו שינוי כל כך מהותי.

<היו"ר משה גפני:>
בוודאי שיעשו. אם יתברר בעוד שנה שיש כישלון טוטאלי בנושא של הדיור, דבר שעלול לקרות, ודאי שיצטרכו לעשות שינוי.

<<מרדכי כידור:>
ועכשיו אנחנו לא במצב של כישלון טוטאלי?>
<היו"ר משה גפני:>
לא. אנחנו נראה בשנה וחצי הזאת.

<ציון פיניאן:>
זה הימור מחושב.

<היו"ר משה גפני:>
הימור מחושב. זה מה שאמרנו וכולנו תמכנו בזה. 

<מרדכי כידור:>
אני יכול רק לסמוך על יושב ראש הוועדה שבמהלך 2012 יבדוק.

<רוחמה אברהם-בלילא:>
ואם במהלך 2012 יהיה משבר קואליציוני ויושב ראש הוועדה  מועבר מתפקידו? מי ערב לזה? מה יקרה עם אותם אנשים?

<ציון פיניאן:>
נוסיף בחוק שגפני לא יוחלף.

<היו"ר משה גפני:>
אייל אפשטיין, אתה רוצה להגיד משהו לגבי הדיור?

<אייל אפשטיין:>
השאלה מה המתכונת.

<היו"ר משה גפני:>
המתכונת היא שאנחנו מורידים אחוז אחד כמו שהקראנו אתמול.

<אייל אפשטיין:>
בהמשך לדיונים שלנו, יש לנו התנגדות מאוד ברורה למהלך הזה. את הטיעונים הכלכליים הסברתי לך בשיחה. 

<רוחמה אברהם-בלילא:>
תסביר גם לנו.

<היו"ר משה גפני:>
אני אגיד לכם.

<רוחמה אברהם-בלילא:>
יהיה מעניין לשמוע את הטיעונים משני הצדדים.

<היו"ר משה גפני:>
האמת היא שאני לא יודע להסביר.  אני אסביר מה עומד ביסוד הדברים. אנחנו אמרנו שצריך נגיעה בעניין של הדיור. אי אפשר להעביר חוק שאין בו נגיעה לנושא הדיור. הצענו כל מיני הצעות אבל דחו אותן. הצענו הצעה אחרונה שאומרת להפחית אחוז אחד מהריבית במשק. זאת אומרת, אם מישהו, זכאי משרד השיכון, לקבל משכנתא, הוא לא ישלם כמו שמשלמים בשוק החופשי – ולפעמים הוא משלם יותר – אלא ישלם אחוז אחד פחות. זה מה שכתוב בחוק. ההיגיון אומר שלאנשים יהיה יותר קל. זה לא יגביר את העלאות המחירים. זה לא יעלה את מחירי הדירות כי זה נותן אחוז אחד פחות בריבית על המשכנתא. זה יאפשר לזוגות צעירים או לזכאי משרד השיכון לקבל משכנתא שתהיה שווה ולא שחמישה מיליארד שקלים יחזרו לאוצר. זה יעזור לאנשים. זה לא פותר את בעיית הדיור אבל זה מסייע בנושא של הדיור.

בא משרד האוצר – ואני לא יודע אם זה משרד האוצר או הממשלה, ולא הספקתי לברר – ואומרים שהם מתנגדים. הם רוצים לתת את זה רק לכאלה שהם מאוד מאוד זכאים. מאוד מאוד זכאים, זה יכול להיות חד הוריות, משפחות ברוכות ילדים וכולי.
<אייל אפשטיין:>
לא, זה לא מה שאמרנו.

<היו"ר משה גפני:>
אני עמדתי על כך שזה יחול על כולם מכיוון שעיקר החוק הזה הוא מעמד הביניים. 

<אייל אפשטיין:>
אמרנו כמה דברים. אמרנו שהנושא שנדון כאן בוועדת הכספים הוא מדיניות המס ואין קשר בין ההצעה הספציפית הזאת לנושא שנדון כאן במסגרת הצעת החוק הממשלתית. זאת נקודה אחת.

נקודה שנייה, אמרנו שלמרות שאין כאן אפקט מקרו, בסופו של דבר הורדת הריביות והגברת הביקושים, למרות שמדובר כאן בהיקפים שהם לא גדולים זה דבר שאנחנו לא רואים כמדיניות נכונה בכל מה שקשור לשוק הדיור.

נקודה שלישית שאמרנו היא שלהצעה הזאת יש עלות תקציבית של 150 מיליון שקלים כנגדה לא עומד מקור.

נקודה רביעית וחשובה היא שבסופו של דבר במסגרת המלצות ועדת טרכטנברג יש פרק שלם שדן בנושא הדיור ונותן פתרונות שהם פתרונות כוללים ולכן אנחנו חושבים שהמקום הנכון לדון בנושא הזה הוא כאן.

לכן עמדת הממשלה היא להתנגד לתוספת הספציפית הזאת לחוק בהנחה שהכנסת תדון בהצעת חוק ממשלתית מסודרת בהמשך. הממשלה קיבלה החלטת ממשלה לאמץ את המלצות ועדת טרכטנברג. פרק המסים נדון לפני כל הפרקים האחרים מכיוון שלמעשה תחילת השנה הפיסקאלית 2012 מחייבת אותנו לגמור את כל החקיקה לפני כן ולכן הבאנו את זה בתהליך מזורז.

<רוחמה אברהם-בלילא:>
גם בחקיקה של דוח טרכטנברג, כאשר הוא היה כאן, הוא אמר שיש כוונה מלאה להניח את הצעות החוק עוד לפני תום השנה הנוכחית.

<אייל אפשטיין:>
כולל חקיקה.

<רוחמה אברהם-בלילא:>
כולל סוגיית הדיור. אדוני היושב ראש,  זה נאמר על ידו או שאני טועה? טרכטנברג אמר שיש כוונה אמיתית.

<זבולון אורלב:>
גפני שומע טרכטנברג וישר אומר לא.

<רוחמה אברהם-בלילא:>
להפוך את כל ההמלצות שלו למתווה של חקיקה עד סוף השנה.

<היו"ר משה גפני:>
אל תענה על טרכטנברג, עם כל הכבוד לך. מספיק הזכרת אותו כאן בוועדה בלי שקיבלת רשות לכך.

שואלת אותי חברת כנסת מכובדת כמו רוחמה אברהם שאלה ואני חייב להשיב לה. אני עברתי על חוק יסוד: הכנסת ועברתי על תקנון הכנסת ולא מצאתי שם שום הנחיה בעניין של טרכטנברג.  לא מצאתי אפילו חצי הנחיה. אני הולך על פי תקנון הכנסת ועל פי חוק יסוד: הכנסת. טרכטנברג, נעשה בו שימוש על ידי משרד האוצר והשימוש שנעשה על ידי משרד האוצר, הם אומרים לך שלא נדון עכשיו על הדיור בכלל. אגב, תקראי בדוח טרכטנברג, אין בכלל פתרון לנושא של הדיור. זה יהיה בפרק אחר ונדון על זה בוועדת לא חשוב מה, הוועדה למאבק בנגע הסמים, ולכן נחכה. אני מעדיף ציפור אחת ביד, אפילו קטנה, מאשר 800 ציפורים של טרכטנברג.

<אייל אפשטיין:>
אדוני היושב ראש, אני יכול לסיים את דבריי?

<היו"ר משה גפני:>
בבקשה.

<אייל אפשטיין:>
לגבי הנקודה שחברת הכנסת רוחמה אברהם נגעה בה. באמת פרק המסים כבר אושר בממשלה. 

<היו"ר משה גפני:>
כן. נעשו כאן הרבה שינויים -  תגיד את זה - בהסכמתכם והכל בסדר.

<אייל אפשטיין:>
הכנסת סוברנית לשנות הצעות חוק ממשלתיות.

<היו"ר משה גפני:>
סוברנית, כן, והיא גם עושה את זה במקרה הזה. 

<אייל אפשטיין:>
הכנסת סוברנית לשנות הצעות חוק בתיאום עם הממשלה.

<היו"ר משה גפני:>
כן. בתיאום או בלי תיאום.  גם זה כתוב בתקנון הכנסת.
<אייל אפשטיין:>
בסופו של יום, התהליך כאן הוא תהליך מזורז ויתר הפרקים יובאו לדיון בממשלה. פרק התחרותיות בוועדת טרכטנברג מובא לדיון ביום ראשון הקרוב. 
<היו"ר משה גפני:>
התחרותיות? זה שרון קדמי.

<אייל אפשטיין:>
לא. זה לא שרון קדמי. 

<היו"ר משה גפני:>
אתם יושבים בבוקר במשרד האוצר ואתם רושמים בדיוק כדי שלא תתבלבלו בוועדות?

<אייל אפשטיין:>
כן. כולל ועדת הכספים. 

<היו"ר משה גפני:>
ועדת חיים שני, ועדת קדמי, ועדת טרכטנברג.

<רוחמה אברהם-בלילא:>
רק על זה לעשות עבודה, על כל הוועדות שהוקמו כדי למרוח את כל חברי הכנסת.

<היו"ר משה גפני:>
לא. ייאמר לשבחם שיש כאן שינויים בחקיקה הזאת. נכנס כאן מס הכנסה שלילי לנשים, נכנסת כאן הנחה של שני אחוזים פרמננטי ומתמשכת על מעמד הביניים.

<פרידה ישראלי:>
זיכוי לאב.

<היו"ר משה גפני:>
יש כאן מערכת שלמה שמשרד האוצר בסופו של דבר הסכים לה. אני הייתי תוקף אותם על מה שהוא אומר עכשיו לגבי הדיור, אבל במאזן הם באמת נחמדים.

<אייל אפשטיין:>
אני רוצה לציין  שבסופו של דבר למעט הנושא של הדיור, הנושא מסוכם. לנושא של הדיור אנחנו נתנגד ואנחנו גם נגיש הסתייגות לנושא הזה. יכול להיות שנביא את זה להכרעת הממשלה בהקדם.

<היו"ר משה גפני:>
אני מצביע על ההסתייגות שלהם. אני אבקש להצביע נגד ההסתייגות ואחר כך נצביע על כל החוק.

<רוחמה אברהם-בלילא:>
אבל מה יקרה במליאה?

<היו"ר משה גפני:>
למליאה אני מביא את החוק  כמו שהיא מאושר כאן.

<רוחמה אברהם-בלילא:>
ואם הם לא מאשרים?

<היו"ר משה גפני:>
לא יודע. נדבר הלאה.

<רוחמה אברהם-בלילא:>
הם מושכים את החוק? זאת אומרת, אנחנו מעלים את החוק כולל זה.

<היו"ר משה גפני:>
כן. מה שנצביע כאן.אם אנחנו מצביעים כפי שזה על הכול, זה מה שמגיע למליאה.

<רוחמה אברהם-בלילא:>
אתה יודע שמי שיכול למשוך את החוק, זה אתה, בקריאה שנייה ושלישית.

<היו"ר משה גפני:>
כן.

<רוחמה אברהם-בלילא:>
או להצביע עליו. 

<היו"ר משה גפני:>
נכון. או הממשלה. זה חוק ממשלתי. גם הממשלה יכולה למשוך.

<רוחמה אברהם-בלילא:>
אם כן, ביום שני אנחנו צפויים לדרמה. מאבק של גפני בממשלה. אני מתה לדעת מה יקרה. נראה לי שבסוף אתה בקואליציה תצביע לבד נגד ההסתייגות הזאת. יעלה האוצר, התסריט הידוע, ובסוף זה לא יעבור.

<היו"ר משה גפני:>
אז מה? הסעיף הזה יעבור. ואם הוא לא יעבור, אז מה? מה לעשות עכשיו? תציעי. נניח שאת צודקת – אני חושב שאת לא צודקת – בחוק הזה יש המון הטבות כי אחרת לא יהיה כלום כי את יודעת שהממשלה לא תביא את טרכטנברג. 

<רוחמה אברהם-בלילא:>
אתה רוצה מראש לוותר על זה?

<היו"ר משה גפני:>
לא. אני לא מוותר. למי יש אומץ להגיד אם אני מוותר? אם אני הייתי באופוזיציה, הייתי אומר לך עכשיו משהו. 

<רוחמה אברהם-בלילא:>
איך ויתרת על נקודת הזיכוי?

<היו"ר משה גפני:>
איזו נקודת זיכוי?

<רוחמה אברהם-בלילא:>
על הפחתת אחוז אחד.

<היו"ר משה גפני:>
ממש לא. זה הולך לעבור.

אנחנו מצביעים על ההסתייגות של הממשלה.

הצבעה
ההסתייגות לא התקבלה


אנחנו מצביעים על אישור החוק כפי שהוקרא אתמול והיום.

שגית אפיק:
היה העניין של הפיקדונות.

<ליאת גרבר:>
אני מייצגת גם את עורך דין ספי זינגר ממשרד המשפטים שנאלץ לצאת וביקש שאני אומר את הדברים גם בשמו. עלתה כאן קודם טענה על ידי איגוד הבנקים  שמס היסף על תוכניות חסכון פותר את חוק ההגנה על זכויות הציבור בנכסים פיננסיים. אמרנו שאנחנו נבדוק את כל הנושא. אנחנו סבורים, וגם משרד המשפטים סבור, שאין בעיה עם החוק הזה.
<היו"ר משה גפני:>
אם יש בעיה, זה לא ייכלל.
<ליאת גרבר:>
אנחנו בדקנו את זה  ואין בעיה.

<היו"ר משה גפני:>
בסדר. אגב, אני מבקש לרשום הסתייגות על שמות החברים שנמצאים כאן.

<רוחמה אברהם-בלילא:>
הסתייגויות דיבור.

<היו"ר משה גפני:>
הסתייגויות דיבור. לתת לכל מי שמבקש. הסתייגות מהותית אחת היא מה שדיברנו קודם לגבי הנושא של דירת מגורים.

אנחנו מצביעים על אישור החוק כפי שהוקרא עם כל התוספות.

הצבעה 
החוק אושר פה אחד

החוק אושר. אני מודה לכם, אנשי משרד האוצר , אני מודה לאורחים ואני מודה לכולם. תודה רבה.

הישיבה נעולה.

<הישיבה ננעלה בשעה 16:00>
